
Dr. Szili Katalin asszonynak

az Országgyűlés elnökének

Helyben
Tisztelt Elnök Asszony!

A Házszabály 94. § (1) bekezdése és 102. § (1) bekezdése alapján az egyes adótörvények és azzal összefüggő egyéb törvények módosításáról szóló T/9179. számú törvényjavaslathoz (a továbbiakban: Javaslat) a következő

m ó d o s í t ó    j a v a s l a t o t

terjeszti elő:

1. A törvényjavaslat MÁSODIK RÉSZÉNEK címe a következők szerint módosul:
A SZEMÉLYI JÖVEDELEMADÓT [, A TÁRSASÁGI ADÓT] ÉS [AZ OSZTALÉKADÓT, VALAMINT] A GÉPJÁRMŰ ADÓT ÉRINTŐ MÓDOSÍTÁSOK
2. A törvényjavaslat IV. Fejezete elmarad és azt követően a számozás értelemszerűen változik:
„[IV.
Fejezet

A társasági adóról és az osztalékadóról szóló 1996. évi LXXXI. törvény módosítása

17. § A társasági adóról és az osztalékadóról szóló 1996. évi LXXXI. törvény (a továbbiakban: Tao.) 4. §-ának 5. pontja helyébe a következő rendelkezés lép: 

„5. bejelentett részesedés: a belföldi jogszabályok alapján létrejött jogi személyben, jogi személyiséggel nem rendelkező társas cégben és külföldi személyben (kivéve az ellenőrzött külföldi társaságot) szerzett legalább 30 százalék mértékű részesedés, feltéve, hogy az említett személyek mérlegfőösszegében az ingatlanok értékének aránya a részesedés megszerzésének időpontjában nem haladja meg a 75 százalékot, és az adózó a részesedés megszerzését a szerzést követő 30 napon belül bejelenti az adóhatóságnak; a határidő elmulasztása esetén igazolási kérelem előterjesztésének nincs helye; a be nem jelentett részesedés kivezetésével az említett személyek átalakulása során szerzett részesedés nem jelenthető be; ”

18. § A Tao. 7. §-a (1) bekezdésének t) pontja helyébe a következő rendelkezés lép:

/Az adózás előtti eredményt csökkenti:/

„t) a (17)-(18) bekezdésben foglaltakra is figyelemmel az adózó saját tevékenységi körében végzett alapkutatás, alkalmazott kutatás, kísérleti fejlesztés közvetlen költsége (ide nem értve a belföldi illetőségű adózótól, a külföldi vállalkozó belföldi telephelyétől vagy a személyi jövedelemadóról szóló törvény szerinti egyéni vállalkozótól közvetlenül vagy közvetve igénybe vett kutatási és kísérleti fejlesztési szolgáltatás ellenértéke alapján elszámolt közvetlen költséget) a felmerülés adóévében, vagy – az adózó választása szerint, ha a költséget kísérleti fejlesztés aktivált értékeként (szellemi termékként) állományba veszi – az értékcsökkenés elszámolásának adóévében legfeljebb az elszámolt értékcsökkenés összegéig; az adózó nem csökkentheti az adózás előtti eredményt az említett költségből (ráfordításból) a fejlesztés céljára vagy a tevékenység költségei (ráfordításai) ellentételezésére a mérlegkészítés napjáig az adóhatóságtól igényelt, vagy az adóévben – visszafizetési kötelezettség nélkül – kapott támogatás, juttatás összegével, illetve – ha él a választási lehetőséggel – a támogatás, juttatás alapján az adóévi adózás előtti eredménye javára elszámolt bevétellel,”

19. § (1) A Tao. 8. §-a (1) bekezdésének r) pontja helyébe a következő rendelkezés lép:

/Az adózás előtti eredményt növeli:/

„r) a 7. § (1) bekezdésének gy) pontja alapján az adózás előtti eredmény csökkentéseként elszámolt összegből a kedvezményezett átalakulás alapján megszerzett részesedés bekerülési értéke csökkentéseként, könyv szerinti értéke kivezetéseként az adóévben bármely jogcímen elszámolt (de összesen legfeljebb a részesedésre az említett rendelkezés alapján az adózás előtti eredmény csökkentéseként figyelembe vett) összeg, figyelemmel a (7) bekezdésben foglaltakra,”

(2) A Tao. 8. §-a (1) bekezdésének t) pontja helyébe a következő rendelkezés lép:

/Az adózás előtti eredményt növeli:/
„t) a 7. § (1) bekezdésének h) pontja alapján az adózás előtti eredmény csökkentéseként elszámolt összegből a kedvezményezett részesedéscsere alapján megszerzett részesedés bekerülési értéke csökkentéseként, könyv szerinti értéke kivezetéseként az adóévben bármely jogcímen elszámolt (de összesen legfeljebb a részesedésre az említett rendelkezés alapján az adózás előtti eredmény csökkentéseként figyelembe vett) összeg, figyelemmel a (7) bekezdésben foglaltakra,”

(3) A Tao. 8. §-a a következő (7) bekezdéssel egészül ki:

„(7) Abban az esetben, ha a részesedés nyilvántartásból történő kivezetése újabb kedvezményezett átalakulás vagy kedvezményezett részesedéscsere következtében történő részesedésszerzés miatt következik be, az adózónak nem kell az r) és t) pontban foglaltakat alkalmazni. Az utóbbi részesedés szerzésére tekintettel adózás előtti eredmény csökkentésként számításba vett összegként kell azonban figyelembe vennie a korábbi kedvezményezett átalakulás vagy kedvezményezett részesedéscsere alapján érvényesített adózás előtti eredménycsökkentésből azt a részt, amelyet növelésként még nem vett számításba.”

20. § (1) A Tao. 9. §-a (2) bekezdésének c) pontja helyébe a következő rendelkezés lép: 

/Csökkenteni kell az adózás előtti eredményt/
„c) a 7. § (1) bekezdésének a), b), cs), d), g), gy), m), n), o), r), t), u) pontja, továbbá a 7. § (10) és (18) bekezdése alapján megállapított értékből a vállalkozási tevékenységhez közvetlenül hozzárendelhető összeggel, illetőleg közvetett kapcsolat esetén a vállalkozási tevékenység bevételével arányos összeggel;”

(2) A Tao. 9. §-ának (3) bekezdése helyébe a következő rendelkezés lép: 

„(3) Növelni kell az adózás előtti eredményt a 8. § (1) bekezdés a), b), d), e), gy), h), j), m), p) és r) pontja, továbbá a 8. § (5) bekezdése alapján megállapított értékből a vállalkozási tevékenységhez közvetlenül hozzárendelhető összeggel, illetőleg közvetett kapcsolat esetén a vállalkozási tevékenység bevételével arányos összeggel.”

21. § A Tao. 10. §-ának (2)-(3) bekezdései helyébe a következő rendelkezések lépnek:

„(2) A megállapított osztalékot csökkenti a 7. § (1) bekezdésének r) és t) pontjában meghatározott összeg.

(3) A megállapított osztalékot növeli a 8. § (1) bekezdésének d), e), j) és m) pontja és a 8. § (5) bekezdése alapján meghatározott összeg, valamint a behajthatatlan követelésnek nem minősülő elengedett követelés.”

22. § (1) A Tao. 12. §-a (2) bekezdésének a) pontja helyébe a következő rendelkezés lép:

/Az adózás előtti eredményt csökkenti:/

„a) a 7. § (1) bekezdésének a), b), cs), d), g), gy), n), o), r) és u) pontjai, valamint a 7. § (10) bekezdése szerinti összeg,”

(2) A Tao. 12. §-ának (3) bekezdése helyébe a következő rendelkezés lép:

„(3) Az adózás előtti eredményt növeli a 8. § (1) bekezdésének a), b), d), e), gy), h), j), m), p) és r) pontjai, valamint a 8. § (5) bekezdése szerinti összeg.”

23. § A Tao. 13/A. §-ának (1) bekezdése helyébe a következő rendelkezés lép:

„(1) A közhasznú, a kiemelkedően közhasznú jogállással rendelkező nonprofit gazdasági társaság és a vízitársulat adóalapja az adózás előtti eredmény, csökkentve a 7. § (1) bekezdésének a), b), cs), d), g), gy), m), n) o), p), r), t), u) pontjaiban és a 7. § (10) és (18) bekezdésében foglaltakkal, növelve a 8. § (1) bekezdésének a), b), d), e), gy), h), j), m), o), p) és r) pontjaiban, valamint a 8. § (5) bekezdésében foglaltakkal, továbbá az előzőeket figyelembe véve alkalmazza a 16., 18. és a 28. §-ok, valamint a VII. fejezet rendelkezéseit.”

24. § A Tao. 19. §-a (5) bekezdésének bevezető rendelkezése helyébe a következő rendelkezés lép:

„(5) Az adózó a (3) bekezdés alkalmazásával meg nem fizetett adónak megfelelő összeget az adóév utolsó napján – az eredménytartalékból történő átvezetéssel – lekötött tartalékként köteles kimutatni, és azt a lekötése adóévét követő négy adóévben”

25. § A Tao. 20. §-ának (6) bekezdése helyébe a következő rendelkezés lép:

„(6) Az (1) bekezdés e) pontja és – 2009. július 1-jétől – a d) pontja alkalmazásában adóalap a 13/A. § szerint megállapított adóalap, csökkentve a 13/A. § (2) bekezdés a)-b) pontjában meghatározott összeggel.”

26. § A Tao. a következő 29/I. §-sal egészül ki:
„29/I. § (1)  Az adózó az e törvény 2009. december 31-én hatályos 7. §-a (1) bekezdésének i) pontja rendelkezését alkalmazhatja azon tanulók után, amelyek gyakorlati képzését 2009. december 31-éig megkötött tanulószerződés, iskolával kötött megállapodás alapján végzi.

(2) Az adózó az e törvény 2009. december 31-én hatályos 7. §-a (1) bekezdésének j) pontja és (3) bekezdése rendelkezését alkalmazhatja a 2009. december 31-én foglalkoztatott, a sikeres szakmai vizsgát tett szakképző iskolai tanuló, a korábban munkanélküli személy, a szabadulást követő 6 hónapon belül alkalmazott szabadságvesztésből szabaduló személy, illetve a pártfogó felügyelet hatálya alatt álló személy után. 

(3) Az adózó az e törvény 2009. december 31-én hatályos 7. §-a (1) bekezdése lb) alpontja és (22) bekezdése rendelkezését alkalmazhatja a 2009. december 31-éig beszerzett kortárs képző- és iparművészeti alkotás beszerzési értékére, ha a beszerzés adóévében e rendelkezést alkalmazta.

(4) Az adózó a 2009. december 31-éig 

a) elengedett kötelezettség, átvállalt tartozás miatt az adóévben elszámolt bevételre;

b) kapott támogatás, juttatás miatt az adóévben elszámolt bevételre

az e törvény 2009. december 31-én hatályos 7. §-a (1) bekezdése ly) alpontja és (8) bekezdése rendelkezését alkalmazhatja, utoljára azon adóévi adóalap utáni adó megállapításánál, amelynek utolsó napja 2012. évben van. 

(5) Az adózó az e törvény 2009. december 31-én hatályos 7. §-a (1) bekezdésének w) pontja rendelkezését alkalmazhatja, ha a 2009. december 31-éig megszerzett részesedést 2014. december 31-éig ruházza át.

(6) Az adózó az e törvény 2009. december 31-én hatályos 8. §-a (1) bekezdésének v) pontja szerint növeli adózás előtti eredményét, ha  jogutód nélkül megszűnik vagy foglalkoztatottainak átlagos létszáma a megelőző adóévhez viszonyítva csökkent, feltéve, hogy a megelőző adóév(ek)ben a 7. § (1) bekezdésének y) pontjában és (19) bekezdésében foglaltakat alkalmazta.

(7) Az adózó a 2009. december 31-ig megkötött tartós adományozási szerződés alapján adott adományra, az ennek alapján kiadott igazolásra, illetve az adózás előtti eredmény módosítására vonatkozóan – utoljára abban az adóévben, amelynek utolsó napja 2013. évben van – a törvény 2009. december 31-én hatályos 7., 8., 9., 13., 13/A. és 16. §-aiban foglalt rendelkezéseket alkalmazza.

27. § A Tao. 31. §-ának (2) bekezdése a következő c) ponttal egészül ki:

/(2) Ez a törvény az 1998. évi XV. törvénnyel kihirdetett, a Gazdasági Együttműködési és Fejlesztési Szervezet (OECD) Konvenciójának, az ahhoz kapcsolódó jegyzőkönyveknek és a csatlakozási nyilatkozatoknak megfelelően a következő okmányok figyelembevételével készült szabályozást tartalmaz:/

„c) Frascati Kézikönyv – Javaslat a kutatás és kísérleti fejlesztés felméréseinek egységes gyakorlatára.”
28. § A Tao. 3. számú melléklete e törvény 2. számú melléklete szerint módosul.]”
3. A törvényjavaslat XI. Fejezete elmarad és azt követően a számozás értelemszerűen változik:
„[ÖTÖDIK RÉSZ

XI.
Fejezet

A számvitelről szóló 2000. évi C. törvény módosítása

28. § A számvitelről szóló 2000. évi C. törvény (a továbbiakban: Szt.) 20. §-ának (2)-(5) bekezdései helyébe a következő rendelkezések lépnek:

„(2) Az éves beszámolóban az adatokat – a (3)-(5) bekezdésben foglalt kivétellel – ezer forintban kell megadni. Amennyiben a vállalkozó éves beszámolója mérlegének mérlegfőösszege meghaladja a száz milliárd forintot, akkor az adatokat millió forintban kell megadni.

(3) A devizakülföldi társaságnak (a vámszabadterületi társaságnak, ideértve a devizajogszabály szerint devizakülföldinek minősülő egyéb társaságokat is) az éves beszámolót a létesítő okiratban rögzített devizában kell elkészíteni. A létesítő okiratban rögzített devizában készítheti el éves beszámolóját az európai gazdasági egyesülés, az európai részvénytársaság és az európai szövetkezet is. A devizában elkészített éves beszámolóban az adatokat a Magyar Nemzeti Bank hivatalos devizaárfolyam jegyzése szerinti devizaegységben kell megadni.

(4) A (3) bekezdésben foglaltakon túlmenően bármely vállalkozó euróban készítheti el éves beszámolóját, ha erre vonatkozó döntését a számviteli politikájában az üzleti év első napját megelőzően rögzítette és a létesítő okirata szerinti devizaként az eurót jelölte meg. A vállalkozó – a (5) bekezdésben foglaltak alkalmazását kivéve – e döntését legkorábban a döntést követő ötödik üzleti évre vonatkozóan változtathatja meg, amennyiben a számviteli politikáját és a létesítő okiratát ennek megfelelően módosítja.

(5) A (3) és (4) bekezdésben foglaltakon túlmenően a létesítő okiratban rögzített – eurótól eltérő – devizában készítheti el éves beszámolóját az a vállalkozó is, amelynél a tevékenység elsődleges gazdasági környezetének pénzneme (a funkcionális pénznem) az eurótól eltérő deviza, feltéve, hogy

a) bevételei, költségei és ráfordításai, valamint

b) pénzügyi eszközei és pénzügyi kötelezettségei

az előző és a tárgyévi üzleti évben külön-külön több mint 25 %-ban az adott devizában merülnek fel. [A feltételek fennállásának megállapításánál az a), illetve a b) pontban felsorolt tételek együttes összegét kell külön-külön figyelembe venni. A b) pont szerinti tételeknél a mérlegen kívüli tételeket figyelmen kívül kell hagyni.] Devizában felmerült tételként lehet figyelembe venni a devizaalapú tételeket is.”]”
4. A törvényjavaslat 44. §-a a következők szerint módosul: 

„44. § (1) Ez a törvény – a (2)-[(4)] (3) bekezdésben és a 45. §-ban meghatározott [kivételekkel] eltérésekkel – 2009. július 1-jén lép hatályba.
(2) 2009. augusztus 1-jén lép hatályba a VIII. fejezet .

(3) 2009. szeptember 1-jén lép hatályba a 11. §, 12. §, a 48. § (2) bekezdés és a 60. § (1) bekezdés.

[(4) 2010. január 1-jén lép hatályba a IV. fejezet, a XI. fejezet, a 46. § (1) bekezdése, 48. § (3) bekezdése, a 49. §, az 50. §, az 52. §, az 53. §, az 57. §, a 60. § (2) bekezdése, a 61. §, a 62. §, a 63. § és a 67.§.]”
5. A törvényjavaslat 45. §-a a következők szerint módosul: 

„45. § (1) A 4. §, a 46. § [(2) bekezdése] és a 47. § az Európai Bizottság jóváhagyó határozatának meghozatalát követő második hónap első napján lép hatályba.
(2) Felhatalmazást kap az adópolitikáért felelős miniszter, hogy az Európai Bizottság (1) bekezdés szerinti határozata meghozatalának időpontját – annak ismertté válását követően haladéktalanul – a Magyar Közlönyben egyedi határozattal tegye közzé.”
6. A törvényjavaslat 46. §-a a következők szerint módosul: 

„46. § [(1) A Jöt. 

[a) 52. §-a (1) bekezdésének c) és d) pontjában a „90 500 Ft/ezer liter” szövegrész helyébe a „97 000 Ft/ezer liter” szövegrész, valamint b) pontjában a „117 300 Ft/ezer liter” szövegrész helyébe a „124 500 Ft/ezer liter” szövegrész,

b) 57. §-ának (1) bekezdésében a „84,30 Ft-ot” szövegrész helyébe a „90,80 Ft-ot” szövegrész,

c) 97. §-a (2) bekezdésének a) pontjában a „8550 forint ezer darabonként és a kiskereskedelmi eladási ár 28,3 százaléka, de legalább 16 000 forint/ezer darab” szövegrész helyébe a „9500 forint ezer darabonként és a kiskereskedelmi eladási ár 28,3 százaléka, de legalább 17 350 forint/ezer darab” szövegrész, 

d) 97. §-a (2) bekezdésének c) és d) pontjában a „6720 forint/kilogramm” szövegrész helyébe a „7290 forint/kilogramm” szövegrész 

lép.

(2) ] A Jöt. 128/B. §-ában a „földgázellátásról szóló 2008. évi XL. törvény (a továbbiakban: Get.)” szövegrész helyébe a „GET.” szövegrész és a „Get.-ben” szövegrész helyébe a „GET.-ben” szövegrész lép.”

7. A törvényjavaslat 48. §-ának (3) bekezdése elmarad:
„[(3) Az Szja tv.

1. 3. §-ának 22. pontjában a „bevétel, ideértve a munkáltató által a magánszemély javára

a) az önkéntes kölcsönös biztosító pénztárba munkáltatói,

b) a foglakoztatói nyugdíjszolgáltató intézménybe foglalkoztatói

2. hozzájárulásként fizetett összeg adóköteles részét is” szövegrész helyébe a „bevétel” szövegrész,

3. 40. §-át megelőző alcímben a „Személyi és családi kedvezmények” szövegrész helyébe a „Családi kedvezmény” szövegrész,

4. 43. §-ában „A 35-42. § rendelkezései szerint figyelembe vett csökkentő tételek” szövegrész helyébe „Az e törvény szerint figyelembe vett, az összevont adóalap adóját csökkentő kedvezmények” szövegrész,

5. 44/A. §-a (3) bekezdésében az „alapjául szolgáló összeget” szövegrész helyébe az „alapjául szolgáló összeget (ideértve az egyéb jövedelemnek minősülő adóköteles jóváírások összegét is)” szövegrész, az „Ezen igazolás alapján kell figyelembe venni az adóköteles jóváírások összegét is. A munkáltató, az önkéntes” szövegrész helyébe az „Az önkéntes” szövegrész,

6. 44/B. §–ának (8) bekezdésében a „január 31-éig” szövegrész helyébe a „február 15-éig” szövegrész,

7. 48. §-ának (17) bekezdésében a „18 százalék” szövegrész helyébe a „19 százalék” szövegrész,

8. 49. §-ának (10) bekezdésében az „összege, azzal, hogy a fogyatékos állapot véglegessége esetén azt elegendő egyszer, annak megállapítását követően igazolni” szövegrész helyébe az „összege” szövegrész,

9. 49/B. §-ának (9) és (11) bekezdésében a „16 százaléka” szövegrész helyébe a „19 százaléka” szövegrész, (10) bekezdésében a „16 százalék” szövegrész helyébe a „19 százalék” szövegrész,

10. 69. §-a (4) bekezdésében, (7) bekezdésének aa) alpontjában az „54 százaléka” szövegrész helyébe a „62 százaléka” szövegrész, (7) bekezdésének felvezető szövegében az „a kifizető – az (5) bekezdésben foglaltaktól eltérően – ” szövegrész helyébe az „a kifizető az adóköteles reprezentáció és üzleti ajándék alapján meghatározott bevétel után” szövegrész, (7) bekezdésének ab) alpontjában és b) pontjában az „54. százalékát” szövegrész helyébe a „62 százalékát” szövegrész,

11. 72. §-ának (2) bekezdésében a „44 százaléka” szövegrész helyébe a „62 százaléka” szövegrész,

12. 72/A. §-ának (1) és (2) bekezdésében a „44 százalék” szövegrész helyébe a „62 százalék” szövegrész

13. 84. §-ának (2) bekezdésében a „modellegyezmény” szövegrész helyébe a „modellegyezmény, valamint a Frascati Kézikönyv – Javaslat a kutatás és kísérleti fejlesztés felméréseinek egységes gyakorlatára” szövegrész

lép.]”
8. A törvényjavaslat 49-50. §-ai elmaradnak, azt követően a paragrafusok számozása értelemszerűen módosul:
„[49. §
(1) Az Szja tv. 3. §-ának 72. pontja a következő t)-x) alpontokkal egészül ki:

/Adóterhet nem viselő járandóság:/

„t) a lakáscélú állami támogatásokról szóló kormányrendelet szerinti lakásépítési (vásárlási) kedvezmény, fiatalok otthonteremtési támogatása címen megszerzett bevételből az egyéb jövedelemnek minősülő rész;

u) a munkáltató által lakáscélú felhasználásra a munkavállalónak hitelintézet útján, annak igazolása alapján nyújtott, vissza nem térítendő támogatás (ideértve a munkáltató által lakáscélú felhasználásra nyújtott kölcsön elengedett összegét is) egyéb jövedelemnek minősülő része;

v) a szépkorúak jubileumi köszöntéséről szóló kormányrendelet alapján folyósított juttatás;

w) a katonai és a rendvédelmi felsőoktatási intézmények ösztöndíjas hallgatójának illetménye (ösztöndíja) és egyéb pénzbeli juttatása;

x) a közhasznú, kiemelkedően közhasznú alapítványból, közalapítványból annak alapszabályban rögzített közhasznú céljával összhangban a magánszemély részére kifizetett azon összeg, amelyet az oktatási intézményekben folytatott tanulmányokra, kutatásra, külföldi tanulmányútra (ösztöndíj címén) folyósítanak.”

(2) Az Szja tv. 7. §-a (1) bekezdésének i) pontja helyébe a következő rendelkezés lép: 

/A jövedelem kiszámításánál nem kell figyelembe venni a következő bevételeket:/

„i) azt az összeget, amelyet

ia) a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló törvény rendelkezései szerint nyugellátásra jogosító szolgálati idő és nyugdíjalapot képező jövedelem szerzése céljából megállapodás alapján, és/vagy a nem biztosított magánszemély egészségügyi szolgáltatásra való jogosultsága megszerzése céljából a magánszemély helyett más személy fizet meg (mindkét esetben ideértve bármely EGT-államban a kötelező társadalombiztosítási rendszer keretében történő megfizetést is);

ib) a magánnyugdíjról és a magánnyugdíjpénztárakról szóló törvény rendelkezései szerint tagdíj fizetésére kötött támogatási megállapodás alapján a magánszemély helyett más fizet meg;”

(3) Az Szja tv. 7. §-a (1) bekezdésének k) pontja helyébe a következő rendelkezés lép: 

/A jövedelem kiszámításánál nem kell figyelembe venni a következő bevételeket:/

„k) annak az összegnek az 50 százalékát, amelyet

ka) a munkáltató a magánnyugdíjról és a magánnyugdíjpénztárakról szóló törvény rendelkezései szerint a magánszemély tagdíjának kiegészítéseként egyoldalú kötelezettségvállalás alapján a magánnyugdíjpénztárba fizet;

kb) a munkáltató a magánszemély javára havonta munkáltatói hozzájárulásként önkéntes kölcsönös nyugdíjpénztár(ak)ba együttesen fizet, de legfeljebb a minimálbér 50 százalékát meg nem haladó részét;

kc) a munkáltató a magánszemély javára havonta munkáltatói hozzájárulásként önkéntes kölcsönös egészségpénztár(ak)/önsegélyező pénztár(ak)ba együttesen fizet, de legfeljebb a minimálbér 30 százalékát meg nem haladó részét;

kd) a munkáltató a magánszemély javára havonta foglalkoztatói nyugdíjszolgáltató intézménybe foglalkoztatói hozzájárulásként fizet, de legfeljebb a minimálbér 50 százalékát meg nem haladó részét,

azzal, hogy az adóköteles bevételt – figyelemmel a (2) bekezdés rendelkezésére is – természetbeni juttatásként kell figyelembe venni;”

(4) Az Szja tv. 7. §-a (1) bekezdésének p) pontja helyébe a következő rendelkezés lép:

/A jövedelem kiszámításánál nem kell figyelembe venni a következő bevételeket:/

„p) a képzés kifizető által átvállalt költségének az 50 százalékát, ha a képzés

pa) – függetlenül attól, hogy a költséget a munkáltató viseli-e – munkáltatói elrendelés alapján a munkakör betöltéséhez szükséges ismeret megszerzését,

pb) a kifizetővel munkaviszonyban álló magánszemély, a társas vállalkozás tevékenységében személyesen közreműködő tagja számára szükséges, a kifizető, a társas vállalkozás tevékenységével összefüggő szakmai ismeretek megszerzését, bővítését,

pc) a kifizető tevékenységében közreműködő magánszemély (például üzleti partner, szakértő) e feladatának ellátásához szükséges felkészítését (ide nem értve az iskolai rendszerű képzést)

szolgálja azzal, hogy a pa)-pb) pontban említett esetben az iskolai rendszerű képzés adóévben átvállalt költségének e rendelkezés szerint jövedelemnek nem számító része nem haladhatja meg a minimálbér két és félszeresét, továbbá azzal, hogy a bevétel adóköteles része természetbeni juttatásként adóköteles; bármely esetben feltéve, hogy az említett átvállalt költségek elszámolása olyan bizonylat, számla alapján történt, amelyre annak kiállítója adókedvezmény érvényesítésére jogosító igazolás kiadásának tényét nem tüntette fel; továbbá egyebekben a hivatali, üzleti utazásra vonatkozó rendelkezéseket kell alkalmazni;”

(5) Az Szja tv. 28. §-a a következő (20)-(23) bekezdéssel egészül ki:

„(20) A lakáscélú állami támogatásokról szóló kormányrendelet szerinti lakásépítési (vásárlási) kedvezményt, fiatalok otthonteremtési támogatását (e rendelkezés alkalmazásában együtt: támogatás) a támogatás igénybevétele napját követő 24 hónap türelmi idő elteltét követően 

a) a támogatás 20 százalékát évente, egymást követő öt adóévben, az adóév utolsó napján megszerzett jövedelemnek kell tekinteni;

b) megelőlegező kölcsönként igénybe vett támogatás esetében a 24 hónap türelmi időt a megelőlegező kölcsönszerződés lakásépítési (vásárlási) kedvezménnyé alakításához szükséges szerződés keltének napjától kell számítani;

c) a támogatást együtt igénylő magánszemélyek az a) illetve b) pont szerint jövedelemként figyelembe veendő összeget egymás között egyenlő arányban megosztják;

d) a támogatást egyedülállóként igénylő magánszemély az a) pont szerinti összeg felét veszi figyelembe jövedelemként;

e) amennyiben a támogatást az azt igénybe vevő magánszemélyek visszafizették, a visszafizetés igazolása mellett jogosultak az a)-d) pontok rendelkezései alkalmazásának betudható adótöbblet visszatérítését kérni az adóhatóságtól; az adóhatóság a visszatérítést az adó utólagos megállapításához való jog elévülési idején túl is teljesíti.

(21) Egyéb jövedelemnek minősül a munkáltató által lakáscélú felhasználásra a munkavállalónak hitelintézet útján, annak igazolása alapján nyújtott, vissza nem térítendő támogatás (ideértve a munkáltató által lakáscélú felhasználásra nyújtott kölcsön elengedett összegét is) a vételár vagy a teljes építési költség 30 százalékáig, de több munkáltató esetén is a folyósítás évét megelőző négy évben ilyenként folyósított összegekkel együtt legfeljebb 1 millió forintig terjedő összegben, feltéve, hogy a lakás nem haladja meg a lakáscélú állami támogatásokról szóló kormányrendeletben meghatározott méltányolható lakásigényt (lakáscélú munkáltatói támogatás). A hitelintézet az adóévben a közvetítésével nyújtott támogatásról, a munkáltató a kölcsön általa elengedett összegéről az adóévet követő január 31-éig adatot szolgáltat az állami adóhatóságnak.

(22) A (21) bekezdés rendelkezésének alkalmazásában lakáscélú felhasználásnak minősül:

a) a belföldön fekvő lakás tulajdonjogának és a lakáshoz kapcsolódó földhasználati jognak adásvétel vagy más visszterhes szerződés keretében történő megszerzése,

b) a belföldön fekvő lakás építése, építtetése,

c) a belföldön fekvő lakás alapterületének növelése, ha az legalább egy lakószobával történő bővítést eredményez,

d) a lakáscélú állami támogatásokról szóló kormányrendelet szerint meghatározott korszerűsítés.

(23) A (21) bekezdés rendelkezésében említett munkáltatói lakáscélú támogatás cél szerinti felhasználását a következő okiratok, bizonylatok igazolják:

a) lakás tulajdonjogának, és a lakáshoz kapcsolódó földhasználati jognak a megszerzése esetén az érvényes szerződés és az ingatlanügyi hatósághoz benyújtott bejegyzési kérelem, valamint az összeg felhasználását igazoló okirat;

b) lakás építése, építtetése és lakás alapterületének növelése esetén a jogerős használatbavételi engedély, valamint az összeg felhasználását igazoló, a használatbavételi engedély kelte napjáig, illetve a használatbavételi engedélyben megjelölt feltételek teljesítése határidejéig kibocsátott, az építési engedély jogosultja nevére kiállított számla;

c) lakás korszerűsítése esetén a támogatás folyósítását megelőzően hat hónapon belül és azt követően 12 hónapon belül kiállított, az építési termékek műszaki követelményeinek, megfelelőség igazolásának, valamint forgalomba hozatalának és felhasználásának részletes szabályairól szóló rendelet szerinti megfelelőségi igazolással rendelkező – beépített – termékekről szóló számla, valamint a más személy által elvégzett munka ellenértékéről kiállított bizonylat.”

(6) Az Szja tv. 30. §-a helyébe a következő rendelkezés lép:

„30. § A számított adó mértéke, ha a jövedelem összege:

	 0-3 000 000 forint
	 19 százalék,

	 3 000 001 forinttól
	 

	570 000 forint és a 3 000 000 forinton felüli rész
	 38 százaléka.”


(7) Az Szja tv. 33. §-ának (1) bekezdése helyébe a következő rendelkezés lép:

„(1) A számított adót adójóváírás csökkenti, amely

a) az adóévben megszerzett bér 19 százaléka, de legfeljebb jogosultsági hónaponként 11 970 forint, feltéve, hogy a magánszemély összes jövedelme az adóévben nem haladja meg a (3) bekezdésben meghatározott jogosultsági határt, vagy

b) az a) pont alapján meghatározott összegnek a jogosultsági határ feletti éves összes jövedelem 7 százalékát meghaladó része, ha a magánszemély a) pont szerinti éves összes jövedelme meghaladja a jogosultsági határt, de nem éri el a jogosultsági határ 2 millió 52 ezer forinttal növelt összegét.”

(8) Az Szja tv. 33. §-ának (3) bekezdése helyébe a következő rendelkezés lép:

„(3) A jogosultsági határ az adóévre 1 millió 500 ezer forint.”

(9) Az Szja tv. 48. §-a (12) bekezdésének a) pontja helyébe a következő rendelkezés lép:

/A bevételt terhelő adóelőleg megállapításánál az (1)-(10) bekezdés rendelkezései szerint kiszámított összeget csökkenti:/

„a) a magánszemély által legkésőbb a kifizetés (a juttatás) időpontjában tett nyilatkozat alapján a havi adójóváírás, amely – figyelemmel az adójóváírásra irányadó rendelkezésekre is – az adott havi bér(ek) összegének 19 százaléka, de jogosultsági hónaponként legfeljebb 11 970 forint azzal, hogy az adóelőleg megállapításánál a havi adójóváírás nem érvényesíthető, ha a munkáltató, kifizető által az adóévben kifizetett (juttatott) bevételek alapján meghatározott adóelőleg-alapok összege – az adott kifizetést (juttatást) is figyelembe véve – meghaladja az 1 millió 500 ezer forintot;”

(10) Az Szja tv. 1. számú melléklete e törvény 1. számú melléklete szerint módosul.
29. § A Tao.
a) 7. §-ának (14) bekezdésében az „(1) bekezdés e), k) ny) és s) pontjában foglaltakat” szövegrész helyébe az „(1) bekezdés k) és s) pontjában foglaltakat,” szövegrész lép,

b) 19. §-ának (1) bekezdésében a „16 százaléka” szövegrész helyébe „19 százaléka” szövegrész lép, 

c) 19. §-ának (2) bekezdésében a „16 százalék” szövegrész helyébe „19 százalék” szövegrész lép, 

d) 19. §-ának (3) bekezdés c) pontjában az „adóalapja az adóévben” szövegrész helyébe „az adóalapja vagy az adózás előtti eredménye az adóévben” szövegrész lép,

e)  19. §-ának (4) bekezdésében a „6 százaléka” szövegrész helyébe „9 százaléka” szövegrész lép.]”
9. A törvényjavaslat 52-53. §-ai elmaradnak, azt követően a paragrafusok számozása értelemszerűen módosul:
„[52. §
A Tbj. 19. §-ának (1) bekezdése helyébe a következő rendelkezés lép: 

„(1) A foglalkoztató és a biztosított egyéni vállalkozó által fizetendő társadalombiztosítási járulék mértéke 26 százalék, ebből a nyugdíj-biztosítási járulék 24 százalék, az egészségbiztosítási járulék 2 százalék, amelyből a természetbeni egészségbiztosítási járulék 1,5 százalék, a pénzbeli egészségbiztosítási járulék 0,5 százalék.”

30. § (1)  Az Flt. 40. §-a helyébe a következő rendelkezés lép: 

„40. § A munkaadó a munkavállaló után a társadalombiztosítási járulékalap alapulvételével 1 százalék munkaadói járulékot köteles fizetni.”

(2)  Az Flt. 41/A. §-ának (5) bekezdése helyébe a következő rendelkezés lép:

„(5) A rehabilitációs hozzájárulás mértéke 578 700 Ft/fő/év.”

(3) Az Flt. 46/B. §-ának (1) bekezdése helyébe a következő rendelkezés lép:

„(1) Az egyéni és a társas vállalkozó az egészségbiztosítási járulékalap után 2,5 százalék vállalkozói járulékot fizet. Ez a rendelkezés nem vonatkozik arra a személyre, aki öregségi, rokkantsági, baleseti rokkantsági nyugdíjban részesül, vagy arra jogosulttá vált. Nem kell vállalkozói járulékot fizetnie annak az egyéni és társas vállalkozónak, aki a vállalkozói tevékenysége folytatásával egyidejűleg munkaviszonyban is áll, vagy oktatási intézmény nappali tagozatán tanulmányokat folytat.”]”
10. A törvényjavaslat 57. §-a elmarad, azt követően a paragrafus számozás értelemszerűen módosul:
„[57. §
Az Szt. 120. §-ának (8) bekezdésében és 123. §-ának (11) bekezdésében a „(3)-(4) bekezdése” szövegrész helyébe a „(3)-(5) bekezdése” szövegrész, 145. §-ának (1) bekezdésében a „(3)-(4) bekezdésének” szövegrész helyébe a „(3)-(5) bekezdésének” szövegrész, 145. §-ának (2) bekezdésében a „(3) és (4) bekezdése” szövegrész helyébe a „(3)-(5) bekezdése” szövegrész, 145. §-ának (6) bekezdésében a „(4) bekezdése” szövegrész helyébe a „(4) és (5) bekezdése” szövegrész lép.]”
11. A törvényjavaslat 60. §-a a következők szerint módosul: 
„60. §  [(1)] Hatályát veszti az Szja tv.

a) 3. §-ának 15. pontjában az „a családi pótlékról és” szövegrész,

b) 1. számú mellékletének 1.1. pontjában az „anyasági segély (anyasági támogatás),” szövegrész, valamint 1.2. pontja.

[(2) Hatályát veszti az Szja tv.

1. 3. §-ának 26., 43. és 44. pontja,

2. 21. §-a

3. 22. §-a (1) bekezdésében az „– a 21. § rendelkezéseinek figyelembevételével csökkentett – ” szövegrész, (6) bekezdésében az „ – a 21. § rendelkezései szerint csökkentett – ” szövegrész,

4. 25. §-a (2) bekezdésének a) pontja,

5. 27. §-ának c) pontja,

6. 28. §-ának (2), (3) és (4) bekezdése,

7. 35-38. §-ai és a §-okat megelőző alcím,

8. 39. §-a és a §-t megelőző alcím,

9. 40. §-ának (1) bekezdése,

10. 41. §-a és a §-t megelőző alcím,

11. 42. §-ának (1) bekezdése,

12. 44. §-a és a §-t megelőző alcím,

13. 44/A. §-a (1) bekezdésének a) és b) pontjában az „(ideértve a munkáltatói hozzájárulás adóköteles részét is)” szövegrész, (3) bekezdésében az „a munkáltatói hozzájárulás adóköteles részéről a munkáltató által, illetőleg a munkáltatói adományok, egyéb jóváírások, valamint a magánszemély befizetései tekintetében” szövegrész,

14. 48. §-a (12) bekezdésének d) és  e) pontja,

15. 49. §-a (10) bekezdésének a) és b) pontja,
16. 49/B. §-a (6) bekezdésének a), b), e), g), h) pontjai,
17. 69. §-a (1) bekezdésének l) pontjában az „és a juttatás körülményeiből megállapítható, hogy az nem képezi a magánszemély valamely korábbi vagy későbbi tevékenységének, kötelezettségvállalásának, vagy bármely vagyoni érték szolgáltatásának ellenértékét” szövegrész,
18. 72. §-ának (3) bekezdése,
19. 80. §-ának d) pontja,

20. 81. §-ának (2) bekezdése,

21. 83. §-ának (4) bekezdése,
22. 1. számú mellékletének 2.7., 4.5., 4.12., 7.19., 9.1.4. és 9.3. pontjai,
23. 1. számú mellékletének 3.1. alpontjában az „az oktatási intézményekben folytatott tanulmányokra, kutatásra, külföldi tanulmányútra (ösztöndíj címén) folyósítanak, ” szövegrész,
24. 3. számú melléklete I. Jellemzően előforduló költségek fejezetének 17. pontjában a „továbbá az erről szóló kormányrendelet szerint naponta számított igazolás nélkül elismert költség,” szövegrész, II. Igazolás nélkül elszámolható költségek fejezetének 3. pontja,
25. 7. számú melléklete

26. 11. számú melléklete I. Jellemzően előforduló költségek fejezetének 19. pontjában „továbbá az erről szóló kormányrendelet szerint naponta számított igazolás nélkül elismert költség,” szövegrész.]”
12. A törvényjavaslat 61-63. §-ai elmaradnak, azt követően a paragrafus számozás értelemszerűen módosul:
„[61. § Hatályát veszti az egyes adó- és járuléktörvények módosításáról szóló 2008. évi LXXXI. törvény 257. §-ának (6) bekezdése.

62. § Hatályát veszti a Tao. 4. §-ának 1/a. pontja, 7. §-a (1) bekezdésének c), e), i), j, l), ly), ny,) sz), v), w), x), y) és z) pontja, (5)-(8),(19)-(20) és (22) bekezdése, a 8. §-a (1) bekezdésének n), s), v) pontja, (4) és (6) bekezdése és a 9. §-a (2) bekezdésének d) pontja, 13/A. §-a (2) bekezdésének d) pontja, 16. §-a (1) bekezdése c) pontjának ce), illetve ch) alpontja, (2) bekezdésének h) pontja.

a) 63. § Hatályát veszti az államháztartás egyensúlyát javító különadóról és járadékról szóló 2006. évi LIX. törvény

b) 1. §-a (1) bekezdéséből a „2-3. § rendelkezései szerint meghatározott személy az e törvényben előírt adóalap után különadó, a” szövegrész, 1. §-a (2) bekezdéséből a „különadóból és a” szövegrész,

c) 2. §-a,

d) 3. §-a, 

e) 5. §-ának (1) bekezdése, 5. §-ának (2) bekezdéséből az „ ,a 3. § szerinti különadót a társasági adóval azonosan” szövegrész, 5. §-ának (3) bekezdése, 

f) 6. §-ának (1) és (2) bekezdése, 6. §-ának (3) bekezdéséből az „a társas vállalkozásnak a különadó-előleget a 3. § szerint fizetendő várható különadó összegére ki kell egészítenie, valamint” szövegrész, továbbá a „társas vállalkozásra és” szövegrész, 6. §-ának (4) bekezdéséből a „fizetendő különadót és a” szövegrész, 6. §-ának (5) és (6) bekezdése,

g) 7. §-ának 1., 2., 3., 5., 6., 7., 10-13. pontja, 7/A. §-a, 

h) 8. §-ának (3)-(8) bekezdése.]”
13. A törvényjavaslat 67-68. §-a elmarad, azt követően a paragrafus számozás értelemszerűen módosul:
„[67. §
Az Szt. 177. §-ának (11) bekezdésében az „(1)-(2) bekezdés” szövegrész hatályát veszti.
68. § Az egyes adó- és járuléktörvények módosításáról szóló 2008. évi LXXXI. törvény 233. §-ának (3) bekezdése hatályát veszti.]”

14. A törvényjavaslat 73. §-a a következők szerint módosul:
„73. § (1) E törvénynek az Szja tv.-t módosító rendelkezéseit – a (2)-[(16)] (8) bekezdésekben foglaltak figyelembevételével – a hatálybalépésük napjától megszerzett jövedelemre és keletkezett adókötelezettségre kell alkalmazni.

[(2) Az Szja tv. 3. §-a 72. pontja e törvénnyel megállapított t) alpontjának, 28. §-a e törvénnyel megállapított (20) bekezdésének, valamint 1. számú mellékletének e törvénnyel módosított 2.1.1. alpontja rendelkezését azokban az esetekben kell alkalmazni, amikor a támogatással érintett lakás vásárlásával, építésével, bővítésével összefüggésben az adásvételi szerződés megkötése, az építési engedély kiadása 2009. december 31-ét követően történt.

(3) Az Szja tv. 7. §-a (1) bekezdésének e törvény 54. §-ának (4) bekezdésével megállapított p) pontjában foglalt rendelkezést első ízben a 2009. december 31-ét követően megkezdett képzések esetében kell alkalmazni azzal, hogy

a) a 2009. január 31-ét követően, de 2010. január 1. előtt megkezdett iskolai rendszerű képzések esetében az Szja tv. 7. §-a (1) bekezdésének 2009. december 31-én hatályos p) pontját,

b) a 2009. február 1-jét megelőzően megkezdett iskolai rendszerű képzések esetében az egyes adó- és járuléktörvények módosításáról szóló 2008. évi LXXXI. törvény 257. §-ának (14) bekezdésében foglalt rendelkezést

kell alkalmazni;]

[(4)] (2) Az Szja tv. e törvénnyel módosított 30. §-ának és 50.  §-a e törvénnyel módosított (7) bekezdésének rendelkezéseit a 2009. január 1-jétől megszerzett jövedelemre és annak adókötelezettségére kell alkalmazni.

[(5)] (3) Az Szja tv. 1. számú mellékletének e törvénnyel módosított 1.3. pontjában foglalt rendelkezést a 2009. január 1-jétől megszerzett jövedelemre és annak adókötelezettségére kell alkalmazni.

[(6) Az Szja tv. 2009. december 31-én hatályos rendelkezései alapján az összevont kedvezmény részeként tandíj, felnőttképzés díja címen halasztott kedvezmény-alapra jogosult magánszemély esetében az Szja tv. 2009. december 31-én hatályos 35. §-át és 37. §-a (2)-(3) bekezdéseinek rendelkezéseit 2009. december 31-ét követően is alkalmazni kell a képzési költségek azon része tekintetében, amelyre vonatkozóan halasztott adókedvezményt még nem érvényesített, azzal, hogy e rendelkezés nem érinti a 2008. évi LXXXI. törvény 257. §-ának (5) bekezdésében foglaltakat.

(7) Az Szja tv. 2009. december 31-én hatályos 35. § (3) bekezdés h) pontja alapján az összevont kedvezmény részeként érvényesített biztosítási kedvezmény esetén az Szja tv. 2009. december 31-én hatályos 38. §-ának (2)-(3) bekezdéseit és az Szja tv. 2009. december 31-én hatályos 7. számú mellékletének rendelkezéseit 2009. december 31-ét követően is alkalmazni kell, azzal, hogy e rendelkezés nem érinti a 2008. évi LXXXI. törvény 257. §-ának (7) bekezdésében foglaltakat.

(8) Tartós adományozás címén az Szja tv. 2009. január 1-jét megelőzően hatályos 41. §-a alapján érvényesített külön kedvezmény, illetve az összevont kedvezmény részeként tartós adományozás címén az Szja tv. 2009. december 31-én hatályos 35. §-a és 37. §-a alapján érvényesített kedvezmény esetén, ha 2009. december 31-ét követően a tartós adományozásról szóló szerződésből eredő bármely kötelezettségét a magánszemély nem teljesíti, akkor az e szerződés alapján érvényesített kedvezményt nem kell visszafizetni.]

[(9)] (4) Az Szja tv. 47. §-a szerinti göngyölítéses módszer alkalmazása során a 2009. június 30-át követő időszakban megszerzett bevétel esetében az adótábla szerint várható számított adót az Szja tv. 2009. július 1-jén hatályos 30. §-ának szabályai szerint kell megállapítani.

[(10)] (5) Az Szja tv. 48. §-ának rendelkezéseit a 2009. évben az a) -b)  pontokban foglaltakat figyelembe véve kell alkalmazni.

a) A 2009-es adóév június 30-át követő időszakára (a továbbiakban: második félévre) megszerzett bér – társas vállalkozás, polgári jogi társaság tagjánál a személyes közreműködésre tekintettel vagy azzal összefüggésben megszerzett nem önálló tevékenységből származó bevétel – adóelőlege meghatározásakor az Szja tv. 48. §-a (1)-(9) és (16) bekezdéseinek alkalmazása során az adótábla szerint várható számított adót (ideértve az adóterhet nem viselő járandóságok adótábla szerint várható adóját is) az Szja tv. 2009. július 1-jén hatályos 30. §-a szabályai szerint kell megállapítani.

b) A 2009-es adóév második félévben kifizetett (kiutalt), az Szja tv. 48. §-ának (10) bekezdése szerinti bevétel adóelőlege megállapításakor az ott leírt számítás során az adótábla szerint várható számított adót az Szja tv. 2009. július 1-jén hatályos 30. §-ának szabályai szerint kell megállapítani, azzal, hogy a kifizetés időpontjaként a pénzösszeg postára adásának, illetve a folyósító szerv bankszámlája megterhelésének napját kell tekinteni.

[(11)] (6) A munkáltató, a bér kifizetője, valamint a társas vállalkozás, a polgári jogi társaság a 2009. első félévre juttatott nem önálló tevékenységből származó bevételek adóelőlegét – az Szja tv. 48. §-a (12)-(14) bekezdések szerinti csökkentő tételek alkalmazásával – a 2009. év második félévében megszerzett bevételekre vonatkozó adóelőleg-megállapítási szabályok szerint is megállapítja az e § (10) bekezdésének a) pontja értelemszerű alkalmazásával. Amennyiben az előzőek szerint számított adóelőlegek összege kisebb, mint az első félévben ténylegesen levont adóelőlegek összege, a különbözetet – amíg az el nem fogy, de utoljára a december hónapra megszerzett nem önálló tevékenységből származó bevételek adóelőlege terhére – a 2009. második félévre megszerzett bevételek adóelőlegét csökkentő tételként kell figyelembe venni az Szja tv. 48. §-ának (12)-(14) bekezdései szerinti csökkentő tételek utáni sorrendben.
[(12) Az egyéni vállalkozó az Szja tv. 49/B. §-a 2009. december 31-én hatályos (5) bekezdése szerint növeli vállalkozói bevételét, ha tevékenységét megszünteti vagy foglalkoztatottainak átlagos állományi létszáma a megelőző adóévhez viszonyítva csökkent, feltéve hogy a 2010. évet megelőző adóév(ek)re az Szja tv. 49/B. §-a (6) bekezdésének akkor hatályos g) pontjában foglaltakat alkalmazta.

(13) Azon tanuló után, akinek a gyakorlati képzését 2009. december 31-éig megkötött tanulószerződés, szakképző iskolával kötött megállapodás alapján 2010. január 1-je előtt megkezdte,

a) a mezőgazdasági őstermelő az Szja tv. 2009. december 31-én hatályos 21. § (1) bekezdésének a) pontját
b) az egyéni vállalkozó az Szja tv. 2009. december 31-én hatályos 49/B. §-a (6) bekezdésének a) pontja rendelkezését

alkalmazhatja.

(14) Ha a sikeres szakmai vizsgát tett szakképző iskolai tanuló, a korábban munkanélküli személy, a szabadulást követő 6 hónapon belül alkalmazott szabadságvesztésből szabaduló személy, illetve a pártfogó felügyelet hatálya alatt álló személy foglalkoztatását 

a) a mezőgazdasági őstermelő az Szja tv. 2009. december 31-én hatályos 21. § (2)-(3) bekezdése alapján,

b) az egyéni vállalkozó az Szja tv. 2009. december 31-én hatályos 49/B. §-a (6) bekezdése b) pontja alapján

2009. december 31-éig megkezdte meg, a hivatkozott rendelkezések szerint járhat el 2010. január 1-jét követően is.
(15)] (7) Az Szja tv. 55. §-a (1) bekezdésének rendelkezését a 2009. évre úgy kell alkalmazni, hogy az adót az Szja tv. 53. § szerinti számított évi jövedelem után az Szja tv. 30. §-ának 2009. július 1-jén hatályos (2) bekezdése szerinti adótáblával kell megállapítani.”
[(16)] (8) A 2010. április 1-jét megelőzően született gyermek(ek)re tekintettel folyósított anyasági támogatás adókötelezettségére az Szja tv. 1. számú mellékletének 2009. augusztus 31-én hatályos 1.1. pontjának rendelkezését kell alkalmazni.”

15. A törvényjavaslat 74. §-a elmarad, azt követően a paragrafus számozás értelemszerűen módosul:
„[74. §
E törvénynek a Tao.-t módosító rendelkezéseit első ízben a 2010. adóév adókötelezettségére kell alkalmazni.]”

16. A törvényjavaslat 77. §-a a következők szerint módosul.:
„77. § (1) E törvénynek a Tbj.-t módosító rendelkezéseit – a (2)[-(3)] bekezdésben foglalt kivétellel – a törvény hatálybalépésének napjától megszerzett jövedelmekre és keletkezett járulékfizetési kötelezettségre kell alkalmazni. 

(2) A Tbj. e törvény 32. §-ával megállapított 19. § (1) bekezdését a 2009. július 1-jétől megszerzett jövedelmekre és keletkezett járulékfizetési kötelezettségre kell alkalmazni, azzal, hogy a 2009. július 10-éig megszerzett jövedelmekre a 2009. június 30-án hatályos rendelkezéseket kell alkalmazni.
[(3) A Tbj. e törvény 52. §-ával megállapított 19. § (1) bekezdését a 2010. január 1-jétől megszerzett jövedelmekre és keletkezett járulékfizetési kötelezettségre kell alkalmazni, azzal, hogy a 2010. január 10-éig megszerzett jövedelmekre a 2009. december 31-én hatályos rendelkezéseket kell alkalmazni.]”

17. A törvényjavaslat 79. §-a a következők szerint módosul:
„79. § (1) E törvénynek az Flt.-t módosító rendelkezéseit – a (2)[-(3)] bekezdésben foglalt kivétellel – a törvény hatálybalépésének napjától megszerzett jövedelmekre és keletkezett járulékfizetési kötelezettségre kell alkalmazni. 

(2) Az Flt. e törvény 39. §-ával megállapított 40. §-át és az e törvény 40. §-ával megállapított 46/B. §-ának (1) bekezdését a 2009. július 1-jétől megszerzett jövedelmekre és keletkezett járulékfizetési kötelezettségre kell alkalmazni, azzal, hogy a 2009. július 10-éig megszerzett jövedelmekre a 2009. június 30-án hatályos rendelkezéseket kell alkalmazni.
[(3) Azt Flt. e törvény 53-ának (1) bekezdésével megállapított 40. §-át és az e törvény 53. §-ának (3) bekezdésével megállapított 46/B. § (1) bekezdését a 2010. január 1-jétől megszerzett jövedelmekre és keletkezett járulékfizetési kötelezettségre kell alkalmazni, azzal, hogy a 2010. január 10-éig megszerzett jövedelmekre a 2009. december 31-én hatályos rendelkezéseket kell alkalmazni.]”
18. A törvényjavaslat 81. §-a elmarad, azt követően a paragrafus számozás értelemszerűen módosul:
„[81. §
E törvénynek az Szt.-t módosító rendelkezéseit először a 2010. évben induló üzleti évről készített beszámolóra kell alkalmazni.]”
19. A törvényjavaslat 1-2. számú melléklete elmarad, az azt követő melléklet számozása értelemszerűen módosul:
[1. melléklet a 2009. évi … törvényhez

1. Az Szja tv. 1. számú mellékletének 1.7. pontja helyébe a következő rendelkezés lép:

/A szociális és más ellátások közül adómentes:/

„1.7. a szövetkezet közösségi alapjából a szövetkezet magánszemély tagja részére a szövetkezetről szóló törvényben foglaltaknak megfelelően az adóévben természetben adott – egyébként adóköteles – juttatás együttes értékének 50 százalékáig, de legfeljebb személyenként a minimálbér havi összegének 50 százalékáig terjedő rész azzal, hogy a bevétel adóköteles része természetbeni juttatásként adóköteles.”

2. Az Szja tv. 1. számú mellékletének 2.1.1. alpontja helyébe a következő rendelkezés lép:

/A lakáshoz kapcsolódóan adómentes:/
„2.1.1. a lakáscélú állami támogatásokról szóló kormányrendelet alapján nyújtott támogatás, ideértve a 2006. december 31-éig kihirdetett, az említett kormányrendelet szerint megalkotott helyi önkormányzati rendelet alapján nyújtott lakáscélú támogatást is, de ide nem értve azt a támogatást, amely e törvény rendelkezése szerint adóterhet nem viselő járandóságnak minősül;”

3. Az Szja tv. 1. számú mellékletének 4.6. pontja helyébe a következő rendelkezés lép:

/Egyes tevékenységekhez kapcsolódóan adómentes:/
„4.6. a Nobel-díj és az Európai Unió Descartes-díjának tárgyiasult formája, továbbá a Kossuth- és a Széchenyi-díj tárgyiasult formája, a Magyar Köztársaság Babérkoszorúja, a Magyar Köztársasági Érdemrend és Érdemkereszt tárgyiasult formája, a Magyar Köztársaság Kiváló Művésze, a Magyar Köztársaság Érdemes Művésze, a Népművészet Mestere díj tárgyiasult formája, továbbá a kultúráért felelős miniszter által adományozott, jogszabályban meghatározott művészeti és szakmai díj, az életmentő emlékérem tárgyiasult formája, az olimpiai játékokon és a fogyatékos sportolók világjátékán (Paralimpia, Siketlimpia, Speciális Olimpia, Szervátültetettek Világjátéka) szerzett 1-6. helyezéshez kapcsolódó érem, trófea tárgyiasult formája, továbbá a Kormány, a miniszterelnök, a Miniszterelnöki Hivatal vezetője, a rendészetért felelős miniszter, a honvédelemért felelős miniszter, valamint a büntetés-végrehajtást, a vám- és pénzügyőrséget felügyelő miniszter, a polgári nemzetbiztonsági szolgálatokat irányító miniszter és a katasztrófák elleni védekezésért felelős miniszter által adományozott emléktárgy (dísztőr, gyűrű stb.) értékéből a Kossuth-díjjal járó pénzjutalom 1/10-ed részét meg nem haladó mértékű rész;”

4. Az Szja tv. 1. számú mellékletének 5.1.-5.3. pontjai helyébe a következő rendelkezések lépnek:

/Költségtérítés jellegű bevételek közül adómentes:/

„5.1. a Magyar Honvédség és a rendvédelmi szervezetek hivatásos és szerződéses állományú tagjai részére jogszabály alapján folyósított lakhatási támogatás összegének a bizonylattal igazolt kiadást meg nem haladó része azzal, hogy a bevétel adóköteles része természetbeni juttatásként adóköteles; a kifizető a bevétel adóköteles részét a juttatás hónapját követő negyedik hónap utolsó napjáig állapítja meg, az adót az adóköteles bevétel megállapítása hónapja kötelezettségeként vallja be és fizeti meg;
5.2. az egyenruha pénzbeli megtérítésének 50 százaléka, azzal, hogy a bevétel adóköteles része természetbeni juttatásként adóköteles;

5.3. a pedagógusnak szakkönyv vásárlására, valamint a kulturális javak védelméről és a muzeális intézményekről, a nyilvános könyvtári ellátásról és a közművelődésről szóló törvény hatálya alá tartozó intézményekben teljes munkaidőben, szakmai munkakörben foglalkoztatott munkavállalónak dokumentum vásárlására jogszabály alapján adott összegnek a bizonylattal igazolt kiadást meg nem haladó része azzal, hogy a bevétel adóköteles része természetbeni juttatásként adóköteles; a kifizető a bevétel adóköteles részét a juttatás hónapját követő negyedik hónap utolsó napjáig állapítja meg, az adót az adóköteles bevétel megállapítása hónapja kötelezettségeként vallja be és fizeti meg;”

5. Az Szja tv. 1. számú mellékletének 5.5. és 5.6. pontjai helyébe a következő rendelkezések lépnek:
„5.5. a köztisztviselők jogállásáról szóló törvény alapján a magánszemélyt megillető ruházati költségtérítés 50 százaléka, azzal, hogy a bevétel adóköteles része természetbeni juttatásként adóköteles;

5.6. a bírót, az igazságügyi alkalmazottat, valamint az ügyészségi alkalmazottat törvény előírása alapján megillető ruházati költségtérítés 50 százaléka, azzal, hogy a bevétel adóköteles része természetbeni juttatásként adóköteles.”

6. Az Szja tv. 1. számú mellékletének 7.11. pontja helyébe a következő rendelkezés lép: 

/A természetbeni juttatások közül adómentes:/

„7.11. a munkáltató által biztosított ingyenes vagy kedvezményes számítógép- és internethasználat szokásos piaci értékének 50 százaléka (ideértve különösen az egyszeri, a havi, a forgalmi díj átvállalását, a modem biztosítását), továbbá az első üzembe helyezését követően legalább két évig használt számítógép ingyenes vagy kedvezményes megszerzése esetén a juttatás szokásos piaci értékének 50 százaléka azzal, hogy a bevétel adóköteles része természetbeni juttatásként adóköteles;”

7. Az Szja tv. 1. számú mellékletének 8.3. pontja helyébe a következő rendelkezés lép: 

/A természetbeni juttatások közül adómentes:/

„8.3. a Magyar Nemzeti Üdülési Alapítvány által kibocsátott, a kibocsátó, valamint  az alapítói jogokat gyakorló miniszter és az adópolitikáért felelős miniszter előzetes egyetértésével meghatározott, kizárólag üdülési, pihenési, kikapcsolódási, egészség-megőrzési, betegségmegelőzési, szabadidősport szolgáltatásra beváltható, névre szóló üdülési csekk (a továbbiakban: üdülési csekk) formájában ugyanazon magánszemélynek ingyenesen vagy kedvezményesen 

a) juttatott bevétel 50 százalékáig, de legfeljebb a minimálbér összegéig terjedő rész, feltéve, hogy a juttatást

aa) a munkáltató a munkavállalójának, a munkavállalója közeli hozzátartozójának, az elhunyt munkavállaló közeli hozzátartozójának, valamint a szakképző iskolai tanulónak, kötelező szakmai gyakorlatának ideje alatt a hallgatónak, továbbá – ha a volt munkáltató vagy annak jogutódja a juttató – a nyugdíjban részesülő magánszemélynek és közeli hozzátartozójának adja,

ab) a gazdasági társaság a személyesen közreműködő tagjának, a szövetkezet, a szakszervezet a tagjának, e juttatók a nyugdíjas tagjuknak, az említett magánszemélyek közeli hozzátartozójának, az elhunyt tag (nyugdíjas tag) közeli hozzátartozójának adja

b) a Magyar Nemzeti Üdülési Alapítvány által pályázat alapján a szociálisan rászorulónak juttatott bevételből legfeljebb a minimálbér összegéig terjedő rész

azzal, hogy a bevétel adóköteles része természetbeni juttatásként adóköteles.;”

8. Az Szja tv. 1. számú mellékletének 8.6. pontja-ának g) alpontja helyébe a következő rendelkezés lép: 

/A természetbeni juttatások közül adómentes:

8.6. az ingyenesen vagy kedvezményesen juttatott/
„g) művelődési intézményi szolgáltatás, – ha a juttató

ga) a munkáltató, a juttatásban részesülő a munkavállalója, a munkavállalója közeli hozzátartozója, elhunyt munkavállaló közeli hozzátartozója, valamint a szakképző iskolai tanuló, kötelező szakmai gyakorlatának ideje alatt a hallgató, továbbá, ha a volt munkáltató vagy annak jogutódja a juttató, a nyugdíjban részesülő magánszemély és közeli hozzátartozója,

gb) a gazdasági társaság, a szövetkezet, a szakszervezet, a juttatásban részesülő a személyesen közreműködő tag, a szövetkezeti, a szakszervezeti tag, e juttatók nyugdíjas tagja, az említett magánszemélyek közeli hozzátartozója, az elhunyt tag (nyugdíjas tag) közeli hozzátartozója 

– azzal, hogy a g) alpont szerinti juttatás esetén csak a bevétel 50 százaléka, de legfeljebb a minimálbér összegét meg nem haladó rész lehet adómentes, míg a fennmaradó rész adóköteles természetbeni juttatásnak minősül;”

9. Az Szja tv. 1. számú mellékletének 8.12. pontja helyébe a következő rendelkezés lép:

/A természetbeni juttatások közül adómentes:/

„8.12. az erdőgazdálkodásban dolgozó, valamint az onnan nyugdíjba ment magánszemély tűzifajuttatása értékének 50 százalékáig, de legfeljebb évi öt tonna tűzifajuttatás értékéig terjedő rész, továbbá a bányászatban dolgozó, valamint az onnan nyugdíjba ment magánszemély szénjárandósága értékének 50 százalékáig, de legfeljebb évi öt tonna szénjárandóság (ideértve – ha a juttatást olyan magánszemély kapja, aki a Munka Törvénykönyvének az ipari és kereskedelmi ágazatban történő végrehajtásáról szóló rendelet alapján természetbeni juttatásként háztartási tüzelőanyagot kaphatott – a természetben adott, szénnel egyenértékű más háztartási tüzelőanyagot is) értékéig terjedő rész azzal, hogy a bevétel adóköteles része természetbeni juttatásként adóköteles;”

10. Az Szja tv. 1. számú mellékletének 8.17.-8.19. pontjai helyébe a következő rendelkezések lépnek:

/A természetbeni juttatások közül adómentes:/

„8.17. a munkáltató által a munkavállaló részére (ideértve a Munka Törvénykönyvéről szóló törvény előírásai szerint a munkáltatóhoz kirendelt munkavállalót is) vagy étkezőhelyi vendéglátás, munkahelyi étkeztetés, közétkeztetés nyújtása (biztosítása) révén juttatott bevétel (ideértve a kizárólag e szolgáltatások igénybevételére jogosító utalványt is) 50 százalékáig, de legfeljebb havi 12 000 forintig terjedő rész (meleg étkeztetés), vagy a kizárólag fogyasztásra kész étel vásárlására jogosító utalvány (ideértve az étel-, ital-automatából történő vásárlásra jogosító elektronikus adathordozót is) formájában juttatott bevétel 50 százalékáig, de legfeljebb havi 6000 forintig terjedő rész (hideg étkeztetés); e rendelkezés alkalmazásában a munkavállalóval esik egy tekintet alá a szakképző iskolai tanuló, kötelező szakmai gyakorlatának ideje alatt a hallgató, valamint – ha volt munkáltatója (annak jogutódja) nyújtja részére e szolgáltatást – a nyugdíjban részesülő magánszemély is; a magánszemély egy adott hónapban csak egyféle (vagy meleg, vagy hideg étkeztetésre vonatkozó) kedvezményt vehet igénybe; a munkáltató által az e rendelkezésben meghatározott módon juttatott bevételnek az adóköteles része természetbeni juttatásként adóköteles;

8.18. a) az egyháztól évente egy alkalommal kapott tárgyjutalom értékéből az 5000 forintig terjedő rész

b) a munkáltató által a magánszemély nyugdíjba vonulásakor természetben adott egyszeri ajándék értékének 50 százalékáig, de legfeljebb 15 000 forintig terjedő rész azzal, hogy e rendelkezés alkalmazásában nem minősül tárgyjutalomnak az értékpapír,

c) a társadalmi szervezettől évente egy alkalommal kapott, valamint a vetélkedő és a verseny díjaként kapott tárgyjutalom értékének 50 százalékáig, de legfeljebb 5000 forintig terjedő rész azzal, hogy e rendelkezés alkalmazásában nem minősül ajándéknak az értékpapír, 

d) a versenyen vagy vetélkedőn nyert érem, trófea értékének 50 százalékáig terjedő rész

azzal, hogy a bevétel adóköteles része természetbeni juttatásként adóköteles;

8. 19. a) a szakszervezet által a tagjának, nyugdíjas tagjának, az említett személlyel közös háztartásban élő közeli hozzátartozónak, az elhunyt tag (nyugdíjas tag) közeli hozzátartozójának, továbbá a munkáltató által a munkavállalójának, a vele közös háztartásban élő közeli hozzátartozójának, az elhunyt munkavállaló közeli hozzátartozójának, valamint a szakképző iskolai tanulónak, kötelező szakmai gyakorlatának ideje alatt a hallgatónak, továbbá – ha a volt munkáltató vagy annak jogutódja a juttató – a nyugdíjban részesülő magánszemélynek és vele közös háztartásban élő közeli hozzátartozójának legfeljebb évi három alkalommal adott termék, szolgáltatás, illetve az ezekre szóló utalvány értékének 50 százalékáig, de legfeljebb alkalmanként a minimálbér 10 százalékáig terjedő rész, azzal, hogy a bevétel adóköteles része természetbeni juttatásként adóköteles; az adómentes juttatást a kifizető (szakszervezet, munkáltató) csekély értékű ajándékként tartja nyilván,

b) a köztársasági elnök, az Országgyűlés elnöke, a miniszterelnök, a külpolitikáért felelős miniszter, a gazdaságpolitikáért felelős miniszter, valamint a honvédelemért felelős miniszter által az államközi és az államok feletti szervezetekkel kapcsolatos diplomáciai esemény alkalmával nyújtott vendéglátás (étel, ital) értékének és az ahhoz kapcsolódó szolgáltatás (utazás, szállás, szabadidőprogram stb.) értékének, valamint az adott ajándék értékének az 50 százaléka, azzal, hogy a bevétel adóköteles része természetbeni juttatásként adóköteles; a külpolitikáért felelős miniszter, a gazdaságpolitikáért felelős miniszter, valamint a honvédelemért felelős miniszter esetében ide kell érteni azt az esetet is, amikor az előzőeket külképviselet által közvetve nyújtja;”

11. Az Szja tv. 1. számú mellékletének 8.21. pontja helyébe a következő rendelkezés lép:

/A természetbeni juttatások közül adómentes:/

„8.21. a kormányrendeletben meghatározott, fogyasztói árkiegészítésre nem jogosító közlekedési kedvezmény 50 százaléka azzal, hogy a bevétel adóköteles része természetbeni juttatásként adóköteles;”

12. Az Szja tv. 1. számú mellékletének 8.28.-8.30. pontjai helyébe a következő rendelkezések lépnek:

/A természetbeni juttatások közül adómentes:/

„8.28. a villamos energiáról szóló külön törvény felhatalmazása alapján kiadott külön jogszabályban meghatározott személyi körben – a villamosenergia-iparban fennálló, vagy eltöltött munkaviszonnyal összefüggésben – külön jogszabályban meghatározottak szerint vételezett villamos energiának az egyetemes szolgáltató üzletszabályzatában meghatározott általános lakossági fogyasztói áron számított értéke és az ilyen magánszemélyre vonatkozó kedvezményes villamos energiának az egyetemes szolgáltató üzletszabályzatában – külön jogszabály előírásai szerint – meghatározott ára alapján számított érték különbsége formájában nyújtott kedvezmény 50 százaléka azzal, hogy a bevétel adóköteles része természetbeni juttatásként adóköteles.

8.29. a munkáltató, volt munkáltató által a csoportos létszámleépítés miatt elbocsátott, vagy elbocsátandó munkavállalók részére nyújtott olyan szolgáltatás értékének az 50 százaléka, amellyel a munkáltató a munkavállaló újra-elhelyezkedését támogatja, azzal, hogy e rendelkezés alkalmazásában a munkavállaló újra-elhelyezkedését támogató szolgáltatásnak minősül a pszichológiai tanácsadás, az át-, illetve továbbképzés, a munkajogi tanácsadás, továbbá azzal, hogy a bevétel adóköteles része természetbeni juttatásként adóköteles;

8.30. azon juttatás értékének az 50 százalékáig, de legfeljebb évente a minimálbér 30 százalékáig terjedő rész, amelyet a munkáltató, a bér kifizetője a közoktatásban (vagy bármely EGT-államban ennek megfelelő oktatásban) részt vevő gyermek, tanuló számára a – rá tekintettel a családok támogatásáról szóló törvény, vagy bármely EGT-állam hasonló jogszabálya alapján családi pótlékra, oktatási támogatásra vagy hasonló ellátásra jogosult – szülő vagy a vele közös háztartásban élő házastárs útján a tanév első napját megelőző és követő 60 napon belül tankönyv, taneszköz, ruházat (ideértve a munkáltató, illetve a bér kifizetője nevére szóló, az előzőekben felsorolt javak beszerzéséről szóló számla ellenértékének az említett időszakban történő megtérítését is) vagy kizárólag az említett javak vásárlására jogosító utalvány formájában juttat (iskolakezdési támogatás); a munkáltató, a bér kifizetője az adómentes iskolakezdési támogatás összegéről magánszemélyenként – az adóazonosító jel, valamint a magánszemély útján adómentes iskolakezdési támogatásban részesített gyermek(ek), tanuló(k) adóazonosító jelének (ennek hiányában természetes személyazonosító adatainak) feltüntetésével – nyilvántartást vezet, amelyet az adó utólagos megállapításához való jog elévüléséig megőriz; a bevétel adóköteles része természetbeni juttatásként adóköteles; a munkáltató, a bér kifizetője által a szülővel vagy házastársával fennálló jogviszonyára tekintettel az említett feltételeknek nem megfelelő módon vagy pénzben a gyermeknek juttatott támogatás a szülő, illetve házastársa munkaviszonyból származó jövedelmének minősül;”

13. Az Szja tv. 1. számú mellékletének 8.33.-8.35. pontjai helyébe a következő rendelkezések lépnek: 

/A természetbeni juttatások közül adómentes:/

„8.33. a munkavállaló részére – figyelemmel a 9.4. alpontban foglaltakra is – a munkáltató (ideértve a munkáltató cégnek a társasági adóról és az osztalékadóról szóló törvény szerinti kapcsolt vállalkozását, költségvetési szerv esetében a felügyeleti szervet és a Miniszterelnöki Hivatal Központi Szolgáltatási Főigazgatóságát is) által a tulajdonában álló, vagy vagyonkezelésében lévő belföldi üdülőben vagy szakszervezet által belföldi üdülőben biztosított üdülési szolgáltatás révén juttatott bevétel 50 százalékáig, de magánszemélyenként évente a minimálbér összegéig terjedő rész, feltéve, hogy a munkáltató, illetve a szakszervezet üdülési csekk formájában ugyanazon magánszemélyt a 8.3. pont szerinti juttatásban nem részesít; a rendelkezés alkalmazásában a munkavállalóval esik egy tekintet alá a munkavállaló és az elhunyt munkavállaló közeli hozzátartozója, valamint a szakképző iskolai tanuló, kötelező szakmai gyakorlatának ideje alatt a hallgató, továbbá – ha volt munkáltatója (annak jogutódja) nyújtja részére e juttatást – a nyugdíjban részesülő magánszemély és annak közeli hozzátartozója is; a bevétel adóköteles része természetbeni juttatásként adóköteles;

8.34. a munkáltató által a nevére szóló számlával megvásárolt, a munkavállalónak ingyenesen vagy kedvezményesen juttatott, kizárólag a munkavállaló helyi utazására szolgáló bérlet formájában megszerzett bevétel 50 százaléka azzal, hogy a bevétel adóköteles része természetbeni juttatásként adóköteles;

8.35. a helyi és/vagy kisebbségi önkormányzat, a társadalmi szervezet, az alapítvány, a közalapítvány, az egyház által a lakosság, a közösség széles körét érintő (nem zártkörű), azonos részvételi feltételekkel szervezett kulturális, hagyományőrző, sport, szabadidős és más hasonló közösségi rendezvényen

a) helyben nyújtott szolgáltatás, 

b) helyi fogyasztásra juttatott étel, ital, valamint – legfeljebb a rendezvény összes költségének 10 százalékáig terjedő együttes értékben – résztvevőnként azonos értékű ajándék értékének 50 százaléka azzal, hogy a bevétel adóköteles része természetbeni juttatásként adóköteles;”

14. Az Szja tv. 1. számú melléklete a következő 8.38. ponttal egészül ki:

/A természetbeni juttatások közül adómentes:/

„8.38. a reprezentáció és az üzleti ajándék alapján meghatározott bevétel, ha azt a kifizető társasági adóalapot növelő tételként köteles figyelembe venni.”

2.
melléklet a 2009. ….évi törvényhez
1.
A Tao. 3. számú mellékletének A) fejezete a következő 12. ponttal egészül ki:

/A 8. § (1) bekezdésének d) pontja alkalmazásában nem a vállalkozási tevékenység érdekében felmerült költségnek, ráfordításnak minősül különösen:/

„12. a személyi jövedelemadóról szóló törvényben meghatározott reprezentáció, üzleti ajándék címen személyi jellegű egyéb kifizetésként elszámolt természetbeni juttatás.”

2. A Tao. 3. számú melléklete B) fejezetének 2. pontja helyébe a következő rendelkezés lép:

/A 8. § (1) bekezdés d) pontjának alkalmazásában a vállalkozási tevékenység érdekében felmerült költségnek, ráfordításnak minősül különösen:/

„2. az adózó által üzletpolitikai (reklám) célból, bárkinek azonos feltételekkel és módon, nyilvános körülmények között adott kedvezmény, árengedmény, visszatérítés, termék, szolgáltatás révén nyújtott természetbeni juttatás, továbbá a termék megismertetése, forgalmának növelése céljából adott, a személyi jövedelemadóról szóló törvény szerint természetbeni juttatásnak minősülő áruminta, ha az nem tartós használatra rendelt dolog és mennyisége nem éri el a kereskedelemben forgalmazott/forgalmazható legkisebb mennyiséget;”]”
Indokolás

A törvényjavaslat eredetileg a 2009. és a 2010. évekre vonatkozó módosítást is tartalmazza, az átláthatóság növelése érdekében a 2010. évet érintő intézkedéseket külön törvényjavaslat tartalmazza, ezért ezek elhagyása szükséges. 
A módosító indítvány(ok)ban egyelőre nem szerepel az adózás rendjéről szóló törvény 3. számú mellékletének módosítása, amely az új személyi jövedelemadó szabályokkal összhangban adatszolgáltatási kötelezettséget írna elő egyrészt a hitelintézetek számára a lakásépítési (vásárlási) kedvezmény, valamint a fiatalok otthonteremtési támogatása összegéről, továbbá az adóterhet nem viselő járandóságot folyósító szerv(ek) részére a teljesített kifizetésekről. Ennek oka, hogy amíg az szja törvény vonatkozó rendelkezéseiről (mi lesz adóterhet nem viselő járandóság, milyen támogatás szűnik meg, illetve ezek mikor lépnek hatályba) nincs konkrét vezetői döntés, e kapcsolódó szabályok megalkotására nincs lehetőség.

Budapest, 2009. április

